กลุ่มปตท.เฮโลระดมทุนบางจากฯ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

เครดิตดีถูกรุมให้กู้ดอกถูก ที่มารายได้แกร่ง
โพสต์ทูเดย์ — กลุ่ม ปตท. จ่อระดมเงินอีกเพียบ บางจากฯ เฮ! หลังทริสเพิ่มเครดิตเป็น A ชี้ดอกเบี้ยถูกลงเห็นผลทันตา สถาบันการเงินรุมจีบปล่อยกู้ ด้านฟิทช์แจกเครดิต AAA หุ้นกู้ชุดใหม่ PTTวงเงินหมื่นล้าน
นายอนุสรณ์ แสงนิ่มนวล กรรมการผู้จัดใหญ่ บริษัท บางจากปิโตรเลียม(BCP) เปิดเผยว่า บริษัท ทริส เรทติ้ง ได้ประกาศเพิ่มอันดับเครดิตของบริษัทขึ้นเป็น A ด้วยแนวโน้มคงที่ จากเดิมเครดิต BBB+ แนวโน้มเชิงบวก ซึ่งจะทำให้บริษัทเข้าถึงแหล่งเงินทุนได้ง่ายมากขึ้นและจะทำให้ต้นทุนทางการเงินถูกลงด้วย 
นอกจากนี้ ในแผนลงทุน 5 ปี (25532557) บริษัทมีความจำเป็นจะต้องใช้เงินทุนลงทุนประมาณ 2 หมื่นล้านบาท ซึ่งในจำนวนนี้ประมาณ 1.5 หมื่นล้านบาท เป็นการลงทุนในธุรกิจโรงไฟฟ้าแสงอาทิตย์ และการที่อันดับความน่าเชื่อถือที่ดีขึ้นก็จะทำให้สถาบันการเงินมีความเชื่อมั่นและมั่นใจในการเข้ามาให้การสนับสนุนทางการเงิน
“วันที่ 12 ต.ค.ที่ผ่านมา บริษัทได้ลงนามในสัญญากู้เงินจากธนาคารเพื่อการพัฒนาเอเชีย หรือ ADB วงเงิน 4,200ล้านบาท เห็นชัดเจนว่ามีสถาบันการเงินหลายแห่งติดต่อและพร้อมที่จะสนับสนุนสินเชื่อให้กับบริษัท” นายอนุสรณ์ กล่าว
การที่บริษัทมีนโยบายชัดเจนในการลงทุนธุรกิจพลังงานทางเลือก โดยเฉพาะโรงไฟฟ้าแสงอาทิตย์ ทำให้ ADB สนใจเข้ามาปล่อยกู้ ซึ่ง ADB มีวงเงินเพื่อการปล่อยกู้โรงไฟฟ้าแสงอาทิตย์ในภูมิภาคเอเชียประมาณ 3,000 เมกะวัตต์
สำหรับโครงสร้างรายได้ใน 5 ปี ตั้งเป้าว่าจะมีกำไรก่อนภาษีดอกเบี้ยและค่าเสื่อม (อีบิตดา) ที่ 1 หมื่นล้านบาท โดยในจำนวนนี้ 30% หรือประมาณ 3,000 ล้านบาท จะเป็นอีบิตดาทางธุรกิจพลังงานทางเลือก และประมาณ 2,000 ล้านบาท จะมาจากโรงไฟฟ้าแสงอาทิตย์ ส่วนที่เหลือเป็นธุรกิจโรงกลั่น
ทั้งนี้ ทริสเพิ่มอันดับเครดิต BCP ให้เหตุผลว่า หลังบริษัทปรับปรุงโรงกลั่นแล้วเสร็จและมีความสมบูรณ์ ทำให้การกลั่นมีประสิทธิภาพ มีผลิตภัณฑ์ที่หลากหลาย และมีนโยบายชัดเจนในการลงทุนพลังงานทางเลือก ซึ่งจะกลายเป็นรายได้ที่มั่นคงให้กับ BCP และการขยายการลงทุนในธุรกิจพลังงานทางเลือกใหม่ๆ อีกนั้น จึงถือว่าเป็นเรื่องดี
ด้านฟิทช์ เรทติ้งส์ แจกหุ้นอันดับเครดิตชุดใหม่ของบริษัท ปตท. (PTT) มูลค่าไม่เกิน 1 หมื่นล้านบาท ที่ AAA และประกาศคงอันดับเครดิตสากลระยะยาวสกุลเงินต่างประเทศที่ระดับ BBB แนวโน้มเครดิตมีเสถียรภาพ อันดับเครดิตสากลระยะยาวสกุลเงินในประเทศที่ระดับ A แนวโน้มเครดิตเป็นลบ
สำหรับหุ้นกู้ชุดใหม่จะมี 2 ช่วงอายุ คือ อายุ 4 ปี และ 7 ปี โดยเงินที่ได้จากการออกหุ้นกู้ครั้งนี้จะนำไปใช้สำหรับชำระคืนเงินกู้ที่ครบกำหนดและใช้ในการลงทุนใหม่
“การลงทุนที่สูงอย่างต่อเนื่องน่าจะทำให้หนี้สินสุทธิของ ปตท.เพิ่มขึ้น แต่สถานะทางการเงินและสภาพคล่องของบริษัทน่าจะยังคงแข็งแกร่งอยู่ จึงน่าจะรักษาสัดส่วนหนี้ต่ออีบิตดาในระดับ 2 เท่า ได้ต่อเนื่อง”